Document ID: 31999R2430

Komisijas Regula (EK) Nr. 2430/1999
(1999. gada 16. novembris),
ar ko paredz saistīt atļaujas izmantot dzīvnieku barībā konkrētas piedevas, kuras pieder pie kokcidiostatu un citu medikamentu grupām, ar personām, kas atbild par to laišanu apgrozībā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par piedevām dzīvnieku barībā [1], kurā jaunākie grozījumi izdarīti ar Komisijas Regulu (EK) Nr. 1636/1999 [2], un jo īpaši tās 9.h panta 3. punkta b) apakšpunktu un 9.i panta 3. punkta b) apakšpunktu,
tā kā:
(1) Zootehnisko piedevu sliktas kvalitātes atdarinājumu apgrozība Kopienā ir risks cilvēku un dzīvnieku veselībai, tāpēc Direktīvā 70/524/EEK, kurā grozījumi izdarīti ar Padomes Direktīvu 96/51/EK [3], ir paredzēts saistīt atļauju izmantot konkrētu kategoriju piedevas ar personu, kas atbild par to laišanu apgrozībā.
(2) Jo īpaši Direktīvas 70/524/EEK 9.h pantā paredzēts pagaidu atļaujas izmantot piedevas, kas pēc 1987. gada 31. decembra iekļautas I pielikumā un pieder pie kokcidostatu un citu medikamentu grupām, un ir pārnestas uz B pielikuma II nodaļu, aizstāt ar atļaujām, kuras saistītas ar personu, kas atbild par piedevu laišanu apgrozībā uz desmit gadiem.
(3) Jo īpaši Direktīvas 70/524/EEK 9.i pantā paredzēts pagaidu atļaujas izmantot piedevas, kas līdz 1998. gada 1. aprīlim iekļautas II pielikumā un pieder pie kokcidostatu un citu medikamentu grupām, un ir pārnestas uz B pielikuma III nodaļu, aizstāt ar pagaidu atļaujām, kuras saistītas ar personu, kas atbild par piedevu laišanu apgrozībā.
(4) Attiecībā uz šīs regulas pielikumos uzskaitītajām piedevām personas, kas atbild par dokumentāciju, uz kuru pamatojoties tika dotas iepriekšējās atļaujas, vai šo personu tiesību pārņēmēji ir iesnieguši jaunus atļaujas pieteikumus. Pieteikumiem par minētajām piedevām ir pievienotas vajadzīgās monogrāfijas un tehniskās specifikācijas.
(5) Atļaujas izmantot piedevu saistīšana ar personu, kas atbild par minētās piedevas laišanu apgrozībā, ir tikai administratīva procedūra un nav saistīta ar minēto piedevu jaunu novērtējumu. Lai gan atļaujas tiek dotas uz noteiktu laika posmu, tās var jebkurā laikā atsaukt saskaņā ar Direktīvas 70/524/EEK 9.m un 11. pantu. Jo īpaši piedevu atļaušanu var atcelt saskaņā ar Direktīvas 70/524/EEK 9.g pantu veiktas atkārtotas izvērtēšanas rezultātā.
(6) Šajā regulā paredzētie pasākumi ir saskaņā ar Pastāvīgās lopbarības komitejas atzinumu,
IR PIEŅĒMUSI ŠO REGULU.
1. pants
Šīs regulas I pielikumā uzskaitīto piedevu pagaidu atļaujas aizstāj ar atļaujām, kas piešķirtas personai, kura atbild par attiecīgo piedevu laišanu apgrozībā un minēta I pielikuma otrajā ailē.
2. pants
Šīs regulas II pielikumā uzskaitīto piedevu pagaidu atļaujas aizstāj ar pagaidu atļaujām, kas piešķirtas personai, kura atbild par attiecīgo piedevu laišanu apgrozībā un minēta II pielikuma otrajā ailē.
3. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 16. novembrī

Labels: 0
3
17
6